Esad Kurtović
Esad Kurtović, (1965), bosanskohercegovački historičar, medievalista. Esad Kurtović rođen je u Arapuši kod Bosanske Krupe. U rodnom mjestu završio je osnovnu školu, a srednju školu u Bosanskoj Krupi. Studij historije završio je na Odsjeku za historiju Filozofskog fakulteta u Sarajevu 1990 diplomiravši sa temom Dubrovačke kolonije u srednjovjekovnoj Srbiji. Radio je u osnovnim i srednjim školama u Bosanskoj Krupi 1990-1992. Od 1994. radi na Odsjeku za historiju Filozofskog fakulteta u Sarajevu. Na istom Fakultetu odbranio je 2000. magistarski rad pod nazivom: Ulaganje novca na dobit u konavoskom krugu, a 6. septembra 2006. doktorsku tezu pod nazivom: Sandalj Hranić Kosača i njegovo vrijeme. U zvanje docenta izabran je 2007, u zvanje vanrednog profesora na oblasti Historija srednjeg vijeka izabran je 2012, a u zvanje redovnog profesora 2016. godine. Objavljivao je u skoro svim bosanskohercegovačkim časopisima, kao i u nekoliko međunarodnih, od kojih su najznačajniji: Prilozi Instituta za istoriju (Sarajevo), Bosna franciscana (Sarajevo), Hrvatska misao (Sarajevo), Godišnjak Bošnjačke zajednice kulture Preporod (Sarajevo), Znakovi vremena (Sarajevo), Godišnjak Centra za balkanološka ispitivanja ANUBiH (Sarajevo), Glasnik Zemaljskog muzeja BiH (Sarajevo), Most (Mostar), Hercegovina (Mostar), Naša škola (Sarajevo), Glasnik arhiva i Društva arhivskih radnika (Sarajevo), Radovi Filozofskog fakulteta (Sarajevo), Glasnik Rijaseta Islamske zajednice (Sarajevo), Almanah (Podgorica), Anali Zavoda za povijesne znanosti HAZU u Dubrovniku (Dubrovnik), Istorijski časopis (Beograd,Inicijal (Beograd). Učestvovao je sa izlaganjima na nizu naučnih skupova. Član je Centra za balkanološka ispitivanja i redakcije časopisa Godišnjaka Centra za balkanološka ispitivanja, redakcije časopisa Godišnjaka Preporod i redakcije časopisa Inicijal. Bio je član redakcije časopisa Prilozi Instituta za istoriju. Urednik je drugog i trećeg broja Radova Filozofskog fakulteta u Sarajevu (Historija, Historija umjetnosti, Arheologija) (2012-2014). Bio je predsjednik Odsjeka za historiju Filozofskog fakulteta u Sarajevu 2010-2014.